Levymyynti laskee jatkuvasti. Levykaupoista kirjan koostanut Anssi Mononen uskoo, että musiikkiharrastajat pitävät levykauppoja hengissä myös tulevaisuudessa.

Levykauppa Amsterdamissa. // Kuva: EPA/Koen Van Weel

Suurimmat levy-yhtiöt arvioivat, että tuleva joulu on viimeinen, jolloin cd-levyjä kääritään lahjapaperiin. Suomalaiset kuluttavat suurimman osan musiikistaan digitaalisesti, joten perinteiset cd-levyt eivät enää myy.

Esimerkiksi Warner Musicin suosikkiartisti Waltteri Torikan Sydän-albumin joulumyynti olisi levy-yhtiön arvion mukaan vielä viisi vuotta sitten ollut 70 000 kappaletta. Nyt levy myy todennäköisesti 20 000 kappaletta.

Cd-levy ei kuitenkaan ole tullut tiensä päähän, väittää 12 tuumaa -kirjan tekijätiimiin kuuluva Anssi Mononen. 12 tuumaa kokoaa yhteen suomalaisten levykauppojen tarinoita.

- Ei cd ole kuoleva formaatti. Yksi haastatelluista levykauppiaista tiivisti asian hyvin sanomalla, että savikiekkojakin ostetaan vielä, sillä niilläkin on keräilijäkuntansa. Koko ajan tuotetaan lisää uusia vinyyleitä, cd-levyjä ja c-kasetteja, Mononen sanoo.

Mononen myöntää, että levymyynti on jatkuvassa laskussa ja muuttumassa yhä marginaalisemmaksi ilmiöksi. 12 tuumaa -kirjan tekijät halusivatkin tallentaa levykauppojen tarinat yhteen teokseen juuri nyt, sillä suoratoistopalvelujen vaikutukset alaan ovat tiedossa.

Alan kutistuminen ei kuitenkaan tarkoita sen kuolemaa. Levykaupat ovat reagoineet myyntimäärien muutokseen muun muassa kasvattamalla vinyylitarjontaa. Monet alan legendat jatkavat työtään yhä, ja nyt kauppoja on avannut myös moni nuorempi kauppias. Siksi Mononen suhtautuu levykauppojen menestykseen luottavaisin mielin, vaikka konkurssiuutisiakin on ollut.

- Uskon, että 10–15 vuoden päästä Suomessa on yhä levykauppoja. Esimerkiksi Helsingissä tilanne on mielenkiintoinen: täällä on noin 20 itsenäistä levykauppaa. Se on luku, jolle voi löytää vertailukohtia vain Euroopan suurkaupungeista, kuten Berliinistä tai Tukholmasta. Väkilukuun suhteutettuna helsinkiläisten kauppojen määrä on ihan posketon, Mononen pohtii.

Vaikka levykauppa-ala on Suomessa vielä hengissä, levyjä ostavat lähinnä vain intohimoiset musiikkiharrastajat. Digitaalinen musiikki riittää yhä useammalle musiikinkuluttajalle.

- Niille, jotka ovat ostaneet pari kertaa vuodessa ison artistin levyn, riittää hyvin esimerkiksi Spotify. Cd:stä ja vinyyleistä tulee entistä enemmän marginaaliharrastus, Mononen sanoo.

Lue myös:

Adelen 25-albumi myy kuin häkä: enemmän kuin 86 seuraavaksi suosituinta albumia yhteensä

Musiikkibisnes tietää, mitä kuuntelit viime kesänä – ja näin se käyttää tietoa hyväkseen